ยุทธศาสตร์ชาติ 6 ด้าน มุ่งประเทศชาติมั่นคง ประชาชนมีความสุข เศรษฐกิจพัฒนาอย่างต่อเนื่อง สังคมเป็นธรรม ฐานทรัพยากรธรรมชาติมีความยั่งยืน
ยุทธศาสตร์ชาติ 6 ด้าน มุ่งประเทศชาติมั่นคง ประชาชนมีความสุข เศรษฐกิจพัฒนาอย่างต่อเนื่อง สังคมเป็นธรรม ฐานทรัพยากรธรรมชาติมีความยั่งยืน พร้อมเปิดโอกาสให้ประชาชนมีส่วนร่วมแสดงความคิดเห็นต่อแผนแม่บทอย่างเปิดกว้าง

นายทศพร ศิริสัมพันธ์ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) เปิดเผยเกี่ยวกับความก้าวหน้าของยุทธศาสตร์ชาติ ว่า ขณะนี้ได้จัดทำยุทธศาสตร์ชาติเสร็จสิ้นเรียบร้อยแล้ว คณะรัฐมนตรีได้นำเสนอสภานิติบัญญัติแห่งชาติ และนำขึ้นทูลเกล้าฯ ถวายสมเด็จพระเจ้าอยู่หัวเพื่อทรงลงพระปรมาภิไธย โดยระหว่างนี้ได้เตรียมการจัดทำแผนแม่บทไว้ล่วงหน้า 
สำหรับยุทธศาสตร์ชาติได้เน้นใน 6 เรื่องหลัก ได้แก่ ด้านความมั่นคง ด้านการสร้างความสามารถในการแข่งขันของประเทศ ด้านการพัฒนาและเสริมสร้างศักยภาพทรัพยากรมนุษย์ ด้านการสร้างโอกาสและความเสมอภาคทางสังคม ด้านการสร้างการเติบโตบนคุณภาพชีวิตที่เป็นมิตรต่อสิ่งแวดล้อม และด้านการปรับสมดุลและการพัฒนาระบบบริหารการจัดการภาครัฐ 
ทั้งนี้ในช่วงแรก คือ 5 ปีแรกของยุทธศาสตร์ชาติ 20 ปี ช่วงปี 2561-2565 ในส่วนของแผนแม่บท 5 ปี นั้น จะถอดออกมาจากยุทธศาสตร์ชาติทั้ง 6 ด้าน คาดว่าจะมีแผนแม่บท ประมาณ 36-37 แผน ที่จะบรรจุแผนย่อยต่างๆ รวมถึงโครงการต่างๆ ไว้ในแผนแม่บทนี้ ซึ่งรัฐบาลคาดหวังว่าจะนำแผนแม่บทและโครงการใต้แผนแม่บทเหล่านี้ไปใช้เป็นคำของบประมาณปี 2563

ทั้งนี้ เป้าหมายโดยรวมคือรัฐบาลต้องการเห็นประเทศชาติมั่นคง ประชาชนมีความสุข เศรษฐกิจพัฒนาอย่างต่อเนื่อง สังคมเป็นธรรม ฐานทรัพยากรธรรมชาติมีความยั่งยืน ขณะเดียวกันต้องการเห็นประชาชนเข้ามามีส่วนร่วม โดยในวันที่ 27 กันยายนนี้ ที่อิมแพคเมืองทองธานี จะมีการจัดประชุมใหญ่ของ สศช. เกี่ยวกับเรื่องยุทธศาสตร์ชาติ ซึ่งได้เปิดให้ประชาชนสามารถเข้าร่วมแสดงความคิดเห็นเรื่องแผนแม่บทด้านต่างๆ ได้ นอกจากนี้ยังเปิดพื้นที่แสดงความคิดเห็นของประชาชนทางเว็ปไซต์สศช.ด้วย